Larsbråten (Enebakk)

Larsbråten er en turisthytte og markastue som ligger i Østmarka i Enebakk kommune. Hytta er eid av Skiforeningen og har kafé og plass til overnatting for 4 personer. Kaféen har vært i drift siden 1996, med overnattingsmulighet siden 2004.

Hytta ble oppført som husmannsplass under gården Holt i 1830, og ble drevet som plass fram til 1920. Navnet kommer fra den første husmannen på gården, Lars Svendsen, som døde der i 1839. Gården produserte gress nok til to-tre kuer, og ble fra 1920 brukt som bolig for fjøsrøktere på Holt.

 Utfartssted 
Larsbråten ligger ca 180 moh., vest for Fylkesvei 120, Lillestrømveien, med avkjørsel fra krysset til Fylkesvei 1510, Meieriskauveien. 
Området ble klargjort med skiløyper fra 2003 og sykkelstier i 2005. I sommermånedene har stedet sykkelverksted. Både skiløyper og sykkelstier gir tilgang til større deler av Østmarka. Løypene fra Larsbråten er del av hovedløypa mellom Drivplassen i Ytre Enebakk og Streifinn i Flateby. Det 29 km til Skullerudstua og 24 km til Losby i skiløypene.

 Serveringssted 
I 1996 ble Galleri Larsbraaten etablert i bygget og bestyrerne tilbyr servering. Vertskapet på Larsbråten tilbyr også selskaper hele året, og arrangerer nisseturer og kanefart og middager. 

 Overnatting 
I 2004 ble en støl fra Valdres flyttet til Larsbråten. Den ble restaurert og har 4 sengeplasser. 

 Eksterne lenker 
  Larsbråten i Skiforeningens oversikt over markastuer

Kategori:Samferdsel i Enebakk
Kategori:Østmarka
Kategori:Turisthytter i Akershus
Kategori:Byggverk i Enebakk